**Valurile Dunării**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe valul dorului de cântec

Îmi întâlnesc senin strămoșii,

Iar seara-n parcuri se învârte

În dansul vechi cu frunze roșii.

Tube de-alamă-nalță valsuri

Pe clipe de melancolie,

Îndepărtate strigă glasuri

Din înălțarea azurie.

Lucește cer Dunărea-n valuri

Cu scânteieri duminicale,

Îndurerate idealuri

Se duc cu țipete de jale.

Perechile dansează-n toamnă

În verighetele distinse

Inconștiente cum le-ndeamnă

Înaripările aprinse.

Și ei, și ele îmbrăcate

În bronz și-aramă sunătoare

Neauzind o libertate

Plecată aripă în zare.

Inelul toarnă peste margini

O reflectare jucăușă

Și cum mai seamănă, mai trage

Spre-o za de lanț ori spre-o cătușă.

Formează cercurile hore

Peste ninsorile de file

Scrise-n ecouri de-aurore

Căzute și rămase-n zile.

Se rup cununi și iar formează

Altele noi perechi înfrânte

Și se dansează, se dansează

Cu-njurături și jurăminte.

Undele Dunării cu valsul

Autumnale se presoară

Și-și bate toaca oarbă ceasul

Când trec spre-o nouă primăvară.

În urmă muzica răsună,

Cad ondulând frunze pe soarte...

Ninge cu vals, ninge cu Lună,

Ninge cu note și cu noapte.

Victor Bragagiu